গান ‘টুকলি’ মামলায় অস্কারজয়ী শিল্পীকে বিরাট স্বস্তি দিল হাইকোর্ট!

ওয়েব ডেস্ক: অন্যের গান নকল করার (Infringement) অভিযোগে জড়ানো গায়ক ও মিউজিশিয়ান এআর রহমানকে (AR Rahman) বড় স্বস্তি দিল দিল্লি হাইকোর্ট (Delhi High Court)। তামিল চলচ্চিত্র ‘পন্নিইন সেলভান-২’–এর (Ponniyin Selvan 2) জনপ্রিয় গান ‘ভীরা রাজা ভীরা’ (Veera Raja Veera Song Case) নিয়ে উঠেছিল কপিরাইটের মামলা। সেই মামলায় একক বিচারপতির দেওয়া অন্তর্বর্তী স্থগিতাদেশকে বুধবার খারিজ করে দিল বিচারপতি শ্রী হরি শংকর ও ওম প্রকাশ শুক্লার ডিভিশন বেঞ্চ। তবে আদালত স্পষ্ট জানিয়েছে, গানটি সত্যিই নকল কী না—সেই বিষয়ে এখনই কোনও চূড়ান্ত মন্তব্য করা হচ্ছে না। এ নিয়ে বিস্তারিত শুনানি একক বিচারপতির কাছেই চলবে।

আসলে এই গান নিয়ে এআর রহমানের বিরুদ্ধে অভিযোগ তোলেন প্রখ্যাত ধ্রুপদ শিল্পী ও পদ্মশ্রী ফৈয়াজ ওয়াসিফউদ্দিন ডাগর। তাঁর দাবি, রহমানের ‘ভীরা রাজা ভীরা’ আসলে তাঁর বাবা নাসির ফইয়াজউদ্দিন ডাগর এবং কাকা জাহিরউদ্দিন ডাগর রচিত ‘শিব স্তুতি’–র কাঠামো নকল করে তৈরি। তাল, লয় এবং সুরের বিন্যাসে মিল থাকলেও কেবল গানের কথা আলাদা করা হয়েছে বলে অভিযোগ। ডাগর জানান, ওই ধ্রুপদী সৃষ্টিকে বহু বছর ধরে দেশ-বিদেশে পরিবেশন করা হয়েছে, এমনকি তা রেকর্ড আকারেও প্রকাশিত হয়েছে।

আরও পড়ুন: হিমাচলে সাম্প্রতিক বিপর্যয়ের দায় প্রকৃতির নয়, মানুষের: সুপ্রিম কোর্ট

অন্যদিকে, এই অভিযোগের পর এআর রহমান সাফাই দিয়ে জানান, ‘ভীরা রাজা ভীরা’ গানটি তাঁর নিজস্ব সৃষ্টি। এটি মূলত পাশ্চাত্য ঘরানার অনুসরণে তৈরি, হিন্দুস্তানী ধ্রুপদ সঙ্গীতকে কেন্দ্র করে নয়। ‘শিব স্তুতি’র মতো ঐতিহ্যবাহী রাগাশ্রিত সঙ্গীত কারও ব্যক্তিগত সম্পত্তি নয় বলেও যুক্তি দেন এই অস্কারজয়ী মিউজিশিয়ান।

এদিকে এই মামলায় এর আগে, গত ২৫ এপ্রিল একক বিচারপতি নির্দেশ দিয়েছিলেন, গানটির কৃতিত্ব অনলাইন প্ল্যাটফর্মে ডাগর ভাইদের নামে প্রকাশ করতে হবে। পাশাপাশি রহমান ও চলচ্চিত্র প্রযোজককে ২ লক্ষ টাকা জরিমানা এবং ২ কোটি টাকা জমা রাখার নির্দেশ দেওয়া হয়েছিল। এই রায়ের বিরুদ্ধেই রহমান আপিল করেন।

৬ মে ডিভিশন বেঞ্চ অন্তর্বর্তী স্থগিতাদেশ দিলেও ২ কোটি টাকা জমা রাখার নির্দেশ বহাল থাকে। সর্বশেষ বুধবার সেই অন্তর্বর্তী স্থগিতাদেশও খারিজ করল আদালত। ফলে আপাতত মামলায় বড় স্বস্তি পেলেন এআর রহমান। এখন অপেক্ষা, একক বিচারপতির আদালতে চূড়ান্ত শুনানির। সেখানেই নির্ধারিত হবে, ‘ভীরা রাজা ভীরা’ গানটি আসল নাকি টুকলি।

দেখুন আরও খবর: